1996 йылда IBM компанияһы вәкилдәре Гарри Каспаровты үҙҙәренең приз фонды $500 мең доллар тәшкил иткән «Дип Блю» шахмат машинаһына ҡаршы матчта ҡатнашырға тәҡдим итәләр. «Дип Блю» — RS6000 системаһы базаһында эшләгән үҙенең эсенә дөйөм алғанда 512 процессор индергән һәм шуның 480-не шахмат программаһына аппарат ярҙамында ҡулайлаштырған 32 узеллы суперкомпьютер. Дөйөм иҫәпләүҙәр буйынса, «Дип Блю»ҙың етештереүсәнлеге (махсус тәғәйенләнешле интеграль шахмат процессорҙарын файҙаланмайынса) 11,38 G FLOPS-ҡа тиң булған; компьютер секунд эсендә 200 млн позицияны баһалай алған. Каспаровтың шахмат компьютерына ҡаршы беренсе матчы 1996 йылдың февралендә ойошторолған, һәм кеше уны 4:2 иҫәбе менән отҡан, ләкин тәүге партияла отолғанын да әйтер кәрәк. Был ваҡытты классик контролдә тотҡан һәм компьютер донъя чемпионын еңгән тарихтағы беренсе осраҡ булған.